Myn kom, ondanks teenkantingArgieffoto Die VF Plus het Donderdag ŉ beroep op die Nigel-gemeenskap gedoen om voor 9 Desember by die departement van minerale hulpbronne se kantoor te appelleer teen die oprigting van ŉ oopgroef-steenkoolmyn. Dit volg nadat die departement van minerale hulpbronne vroeër die geïntegreerde omgewingsplan vir die Bloemendal-steenkoolmyn naby Nigel goedgekeur het ondanks die teenkanting wat hulle van boere en omgewingskundiges gekry het. Volgens Mari Boshoff, VF Plus-raadslid van die Lesedi-plaaslike munisipaliteit, voer die gemeenskap aan dat dié myn nie goedgekeur kan word nie omdat die mynaktiwiteite waterbronne wat die vlei en waterpanne voed, sal vernietig. Die myn val ook in die Nigel-landbounode waar veral opkomende boere gewasse verbou wat deel vorm van die voedselmandjie van Gauteng. Inwoners het ook hul misnoeë uitgespreek omdat die myn in ŉ dolomietiese gebied beplan word waar sinkgate kan inval wanneer water uitgepomp word om steenkool te ontgin. “ŉ Groot gebied van die myn sal boonop die Blesbokspruit en gewilde Marievale Ramsar-bewaringsgebied insluit waar skaars voëlspesies en skoenlappers voorkom,” sê Boshoff. Volgens Boshoff het die departement ŉ steenkoolmyn op gedeeltes van die plase Vischkuil, Bosmanskop, Leeuwkop, Winterhoek en Honingfontein buite Heidelberg, afgekeur. Dit volg na afloop van ŉ openbare deelnameproses. Tydens die proses is redes aangevoer rondom die kritieke ekologies sensitiewe area waar die myn opgerig sou word, die belangrike biodiversiteit rondom die bewaringsgebiede, botsende mynregte en grondeise. Die VF Plus in Heidelberg het boere bygestaan en vele vergaderings bygewoon om mynbase te oorreed om nié ’n steenkoolaanleg in die gebied te vestig nie. “Die party sal aanhou veg teen myne wat ten koste van landbou en omgewingsbewaring opgerig word waar dit nie werklik noodsaaklik is nie. Die party is nie teen ontwikkeling gekant nie, maar die gemeenskap moet ook in die besluit geken word.” Belanghebbendes word genooi om skriftelike besware by die kantoor van die departement van minerale hulpbronne op die hoek van Steve Biko- en Soutpansbergstraat, Arcadia, in Pretoria in te handig.